Arbejder tre uger, tager hjem en uge og tjener kassen på den norske olie. Det er virkeligheden for mange nordjyske faglærte.

Som eksempelvis mekaniker, jernbinder eller forskallingstømrer kan der være rigtig gode penge i at flytte sig selv og sin arbejdskraft nord for Skagerrak. TV2/Nord har besøgt tre unge mænd, der alle arbejder i Norge tre uger i træk for så at holde fri en uge hjemme i Danmark. Når husleje og skat er trukket fra, har de omkring 25.000 kroner tilbage for en måneds arbejde, og så gør det ikke så meget, at arbejdsdagene er lidt længere. - Det er som om, man skal på sådan en lille miniferie, hver gang man skal hjem. Du kan som regel tage hjem allerede fredag og så blive til søndagen efter, så bliver det næsten ni fridage, så det er egentlig okay, siger den 34-årige forskallingstømrer Brian Jørgensen, der oprindeligt er fra Nibe. Nordjyderne lokkes til Norge af gode lønforhold og sikret arbejde. Stavangerregionen tjener godt med penge på olien, men olien kræver også arbejdskraft på blandt andet mekanikerfronten. Det gav til gengæld 22-årige Jonas Hald mulighed for at komme i arbejde, da han var blevet færdiguddannet som mekaniker. - Der er god løn heroppe, arbejdet er godt, og det hele spiller, siger han fra sin arbejdsplads hos Audi i Sandnes, der er en forstad til Stavanger. - Det er oliebranchen, der tager vores mekanikere. Det gør, at vi må låne mekanikere i perioder, mens vi selv lærer nye op, og der er danskere gode særligt i forhold til sproget, siger Jonas' chef, Geir Thorsen. Det anslås, at der arbejder 17.000 danskere i Norge, og det er især den attraktive løn, der trækker. For selvom det er dyrt at bo i Norge, så gør en skatteprocent på kun 36 og en skattefri måned, at det alligevel er attraktivt at tage derop. - Hvis jeg ikke havde haft en datter hjemme i Danmark, så var jeg flyttet herop, det er helt sikkert, siger 30-årige Benny Hedegaard, hvis kollega Brian Jørgensen ikke vil afvise, at han en dag flytter permanent til Norge.